Beretning fra DSOG’s arbejdsgruppe for obstetrisk kodning, kvalitetssikring og nomenklatur 2023/2024

Den 16. marts 2024

**Arbejdsgruppens sammensætning**

*DSOG:*Lone Krebs (Formand)  
Thea Lousen  
Lise Qvirin Krogh  
Anne Nødgaard Weidemann Sørensen

*Jordemoderforeningen:*  
Anne-Mette Schroll  
Lene Friis Eskildsen

**Aktiviteter april 2023-april 2024**

Arbejdsgruppen har afholdt 3 virtuelle møder.

Den 13. marts afholdt vi det årlige møde på Rigshospitalet med titlen ”Obstetrisk kodning, forskning og kvalitetssikring”. Til mødet var der ca. 60 deltagere. Mødet blev indledt med en workshop med øvelse i brug af uddata fra Medicinsk Fødselsregister (MFR) på eSundhed.dk. Der var efterfølgende faglige oplæg om bl.a. maternel vægtøgning under graviditeten, validering af data i Fødselsregisteret, nyeste data fra Dansk Kvalitetsdatabase for Fødsler (DKF), Sundhedsdatastyrelsens (SDS) visioner for de nationale sundhedsregistre og den digitale vandrejournal.

Udvalget har i årets løb løbende opdateret listen med anbefalede koder og besvaret spørgsmål om kodning fra de enkelte afdelinger.

Vi har deltaget i møder i SDS rådgivende udvalg for MFR og bistået SDS i validering af perinatale data til internationale opgørelser.

Vi arbejder løbende på at optimere muligheden for at anvende data fra MFR til forskning og kvalitetssikring. Aktuelt har det udmøntet sig i et værktøj til udtræk af obstetriske data på eSundhed.dk

Vi har vedvarende informeret SDS om behovet for at allokere ressourcer til at bygge MFR færdigt, optimere registreringen af medfødte misdannelser og få bygget et abortregister.

Vi arbejder fortsat på at få etableret en ny løsning på ”lukket eSundhed” som i en vis udstrækning skulle give mulighed for at anvende individbaserede data fra MFR.

Vi håber på i løbet af 2024/2025 at kunne afholde en 2 dages workshop, hvor der udover arbejdsgruppens medlemmer vil være deltagelse af samarbejdspartnere herunder neonatologer, det gynækologiske kodeudvalg, føtalmedicinere og repræsentanter fra DKF, SDS og forskergrupper.

Formålet med workshoppen er at optimere registreringen af:

Senaborter (spontane, provokerede) herunder flerfoldsgraviditet med intrauterin død af et eller flere fostre

Misdannelser

Hjemmefødsler

Genetiske undersøgelser

Patologiske undersøgelser

Neonatale outcomes

Komplikationer i puerperiet

Lone Krebs